Vážení dospelí a milé naše deti,

dnešným dňom sme na našej škole ukončili vyučovanie v školskom roku 2018/2019.

Na dva mesiace sa zavrú brány školy a žiaci aj učitelia majú pred sebou niekoľkotýždňový oddych.

Myslím, že je na mieste zhodnotiť snahu našich žiakov a povedať aj takto pár slov na záver, poďakovať sa všetkým za vykonanú prácu.

Na prvé miesto v tomto príhovore kladiem **žiakov** – desať mesiacov si plnili svoje školské povinnosti a dnešným vysvedčením bude ich snaha ocenená. Žiakom všetkých ročníkov, ktorí prospeli, patrí poďakovanie za ich snahu.

Zvlášť chcem vyzdvihnúť žiakov, ktorí sa usilovali najviac a zaslúžili si ocenenie od primátorky mesta či riaditeľskú pochvalu.

Sú to nasledovní žiaci, ktorí získavajú od nás čestnú medailu školy:

Michaela Vassová, 4.B

Dávid Andrejčík, 9.A

Martina Zarembová, 9.A

Andrea Cenknerová, 9.A

Richard Maťoška, 9.A

Ako vo všetkom, aj táto minca má dve strany.

Niektorí žiaci majú riaditeľské pokarhania a niekoľkí žiaci aj znížené známky zo správania.
Veríme však, že v novom školskom roku sa dokážu zlepšiť.

V tomto školskom roku žiaci našej školy absolvovali lyžiarsky, plavecký výcvik a školu v prírode.

Všetkým zúčastneným udeľujeme pochvalu za úspešné zvládnutie kurzov, a tiež za vzorné správanie na týchto aktivitách.

Asi najťažší rok v základnej škole majú za sebou **prváci.** Nie je jednoduché zvyknúť si
na školské povinnosti a disciplínu, ale podarilo sa im to.

Aj **piataci** zvládli náročný prvý rok na druhom stupni.

**Deviatakom** sa ukončilo štúdium na základnej škole a idú svojou cestou – a na tej by nemali zabudnúť na to, čo sme sa ich v našej škole snažili naučiť.

Byť múdrym a dobrým človekom. Nech sa im darí.

Veľké poďakovanie patrí všetkým **členom pedagogického zboru** – tento školský rok bol bohatý na aktivity aj zmeny a verím, že naša spoločná ambícia rozvíjať školu sa nám bude v ďalších rokoch dariť.

V neposlednom rade chcem vysloviť slová vďaky aj všetkým **nepedagogickým pracovníkom**, bez nich by chod školy nebol možný a všetci si ich prácu vážime.

Nesmieme opomenúť ani nášho **zriaďovateľa** – mestský úrad, pani primátorku
a poslancov, ktorí sa k našej škole stavajú so záujmom.

A záverečné poďakovanie patrí **rodičom** – ďakujeme všetkým, ktorí prejavujú
o svoje deti záujem a svojou výchovou v rodine podporujú našu snahu vychovať z detí a žiakov jedinečné osobnosti.

Všetkým prajem veľa oddychu, málo starostí a tešíme sa na stretnutie – vyučovanie sa začína v pondelok, 2. septembra.

Pekné leto Vám prajeme.